בַּשְֹּדֵרָה



	
	בַּשְֹּדֵרָה
	




בְּיַרְקוֹן הַשָּׂדוֹת הַפְּרָחִים נְמַקִּים.

דַּם שַׁלֶּכֶת נִשְׁפַּךְ עַל אַבְנֵי הַכְּרַכִּים.

צֵא לְדֶרֶךְ נְדוּדֶיךָ, לִבִּי!

בַּשְּׂדֵרָה, בֵּין שִׁלְדֵי אִילָנוֹת רָזִים,

עִם רֶדֶת הָעֶרֶב אוֹרְבִים הָרָזִים…

צֵא לְדֶרֶךְ אָשְׁרֶךָ, לִבִּי!





כִּפְנִינִים – אוֹרוֹת פַּנָּסֵי הַכִּכָּר,

עֲטָפָם עֲרָפֶל… וּפִתְאֹם – קוֹל שׁוֹפָר

בּוֹקֵעַ אֶת הַדְּמָמָה.

קְרִיאָתוֹ הַצּוֹהֶלֶת יָדַעְתִּי מִכְּבָר:

שָׁם אָשְׁרִי הַיָּחִיד, אשֶׁר סוֹד עָבָר –

וְנִבְלַע בְּתוֹךְ הַדְּמָמָה.





הֶעָלִים נוֹשְׁרִים אַחַד־אֶחָד.

הָעוֹבְרִים מֻעָטִים, וְהַלַּיְלָה רַד.

הַמְעַט חִכִּיתָ, לִבִּי?

הֶעָלִים לִבְלְבוּ וְנָשְׁרוּ בְּעֵת,

רַגְלִי דוֹרֶכֶת עַל קֶבֶר מֵת…

הַמְעַט אָהַבְתָּ, לִבִּי?









את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/43371